b"\n_START_ARTICLE_\nEsgl\xc3\xa9sia de l'Assumpci\xc3\xb3 d'Onda\n_START_SECTION_\nHist\xc3\xb2ria\n_START_PARAGRAPH_\nDiversos temples han ocupat el mateix espai. La primera esgl\xc3\xa9sia, constru\xc3\xafda entre finals del segle XIII i principis del segle XIV, sembla que en el mateix lloc que abans ocupava la mesquita major, un incendi la va destruir en 1467. Temps despr\xc3\xa9s s'inici\xc3\xa0 la construcci\xc3\xb3 d'una segona esgl\xc3\xa9sia, que ja en la segona meitat del segle XVII era considerada insuficient i necess\xc3\xa0ria la seva renovaci\xc3\xb3. L'esgl\xc3\xa9sia actual acab\xc3\xa0 de construir-se en l'any 1727, conservant el campanar del temple anterior, i en 1753 es constru\xc3\xad la capella de la Comuni\xc3\xb3, possiblement obra del mestre d'obres Vicent Nos._NEWLINE_En 1773 el clergat i la Junta de f\xc3\xa0brica sol\xc2\xb7licita al Consell Reial la participaci\xc3\xb3 dels perceptors del delme en la reparaci\xc3\xb3 del temple, els quals mantenen l'oposici\xc3\xb3 a la part que els pertoca, q\xc3\xbcestionant les diferents valoracions. L'esgl\xc3\xa9sia ja presentava desperfectes importants en les finestres, la c\xc3\xbapula, els murs, la fa\xc3\xa7ana i el campanar, tot i que l'acabament de la seva construcci\xc3\xb3 estava pr\xc3\xb2xim. Es va nomenar a Antoni Alos pel disseny i construcci\xc3\xb3 del remat del campanar, el qual no arrib\xc3\xa0 a realitzar-se, i es va elegir a Crist\xc3\xb2fol Bueso per a executar la reparaci\xc3\xb3 de les parts deteriorades, amb disseny de Pere Vinyals i Antoni Marc, substitu\xc3\xaft en 1786 pel disseny de Bartolom\xc3\xa9 Ribelles._NEWLINE_La decoraci\xc3\xb3 interior, tant de l'esgl\xc3\xa9sia com de la capella de la Comuni\xc3\xb3, fou renovada a finals del segle XVIII per Bartolom\xc3\xa9 Ribelles, i en 1854 per Jos\xc3\xa9 Taboni. Tot l'interior \xc3\xa9s devastat en la Guerra Civil, i una vegada acabada aquesta, s'inicia la restauraci\xc3\xb3, contractant per a refer els altars major i el de la capella de la Comuni\xc3\xb3 a l'escultor Joan Baptista Folia i Prades, i quan aquest mor en 1945, continua les obres l'onder Pascual Santos Albella.\n_START_SECTION_\nEstructura\n_START_PARAGRAPH_\nTemple d'una \xc3\xa0mplia nau de tres trams, amb capelles laterals entre contraforts, comunicades entre si, creuer, cap\xc3\xa7alera recta i cor alt als peus. Envolten el presbiteri dues sagristies i una sala capitular. A la sagristia es conserven els retaules de santa B\xc3\xa0rbara i de les \xc3\x80nimes del segle XVI, obra de Vicent Macip i Joan de Joanes. Adossada longitudinalment al costat de l'Evangeli es troba la capella de la Comuni\xc3\xb3, amb comunicaci\xc3\xb3 al peus de l'esgl\xc3\xa9sia._NEWLINE_L'interior est\xc3\xa0 articulat amb orde corinti amb entaulament llis. La nau es cobreix amb volta de can\xc3\xb3 amb llunetes, el creuer amb c\xc3\xbapula sobre tambor curt amb finestres i petxines, el presbiteri i els bra\xc3\xa7os del transsepte amb volta de can\xc3\xb3 amb cassetons, i les capelles laterals amb volta bufada. El cor forma un cos poligonal suportat per columnes adossades d'ordre compost.\n_START_SECTION_\nFa\xc3\xa7ana principal\n_START_PARAGRAPH_\nLa fa\xc3\xa7ana principal de l'esgl\xc3\xa9sia continua amb la fa\xc3\xa7ana de la capella de la Comuni\xc3\xb3, formant un \xc3\xbanic frontis que recau en la pla\xc3\xa7a de l'esgl\xc3\xa9sia. La cornisa \xc3\xa9s mixtil\xc3\xadnia predominant l'element rectilini en l'esgl\xc3\xa9sia i les corbes en la capella, rematada per pitxers i pinacles, i al damunt de la portada de l'esgl\xc3\xa9sia, una espadanya coronada per un front\xc3\xb3._NEWLINE_La portada principal de l'esgl\xc3\xa9sia, als peus de la nau, presenta dos cossos, el primer amb una obertura d'arc de llinda flanquejada per columnes d'orde compost amb el fust acanalat sobre alts pedestals, que suporten un entaulament; i al damunt, en el segon cos, seguint la l\xc3\xadnia de les columnes, dos llargs pitxers, i al centre, columnes salom\xc3\xb2niques sobre m\xc3\xa8nsules carregades per un entaulament curvilini partit, emmarquen una forn\xc3\xadcula apetxinada amb la imatge de la Mare de D\xc3\xa9u. Per sobre hi ha una senzilla finestra rectangular.\n_START_SECTION_\nTorre campanar\n_START_PARAGRAPH_\nTorre de planta quadrada, adossada al costat de l'Evangeli, junt al transsepte, amb quatre cossos de carreus, els dos primers amb bona factura, i els superiors, amb un acabat m\xc3\xa9s bast. Els tres primers s\xc3\xb3n massissos, i el superior, el de les campanes, presenta obertures de mig punt en cada cara, rematat per una barana amb pinacles en els cantons i esferes en el centre de cada cara.\n_START_SECTION_\nCapella de la Comuni\xc3\xb3\n_START_PARAGRAPH_\nLa capella de la Comuni\xc3\xb3 \xc3\xa9s un espai centralitzat amb una c\xc3\xbapula sobre un tambor octagonal amb finestres en les seves cares, i cap\xc3\xa7alera poligonal. En l'exterior es veu un tambor alt, on les finestres estan emmarcades per pintures al fresc amb arquitectures fingides._NEWLINE_L'interior est\xc3\xa0 articulat amb pilastres d'ordre compost i entaulament cl\xc3\xa0ssic. Les naus es cobreixen amb volta de can\xc3\xb3 amb llunetes i la cap\xc3\xa7alera amb volta de quadrant d'esfera. Aquesta darrera est\xc3\xa0 decorada per pintures atribu\xc3\xafdes a Josep Vergara._NEWLINE_La portada de la capella t\xc3\xa9 obertura d'arc de llinda emmarcada per columnes d\xc3\xb2riques, i per sobre de l'entaulament, una representaci\xc3\xb3 de l'Eucaristia sobre dosser, i als extrems i per damunt, pitxers."